
Tisztelt Képviselő-testület!

A DTKH Nonprofit Kft. elkészítette szokásos éves beszámolóját. A szolgáltató közszolgáltatási feladatát a beszámoló tárgyát képező 2022. évben még az önkormányzatunkkal megkötött hulladékgazdálkodási közszolgáltatási szerződés alapján látta el, mely azóta, 2023. június 30-ával hatályát vesztette.
Mint ismeretes ugyanis, a hulladékról szóló 2012. évi CLXXXV. törvény módosításával 2023. július 1-jével a hulladékgazdálkodás állami közfeladat lett, melynek gyakorlását koncessziós szerződés keretében valósítja meg a Magyar Állam. 
A koncessziós szerződés értelmében az állami hulladékgazdálkodási közszolgáltatási tevékenységek megszervezésének és ellátásának joga az egész ország területére kiterjedően a MOL Magyar Olaj- és Gázipari Nyilvánosan Működő Részvénytársaságot illeti meg, mely feladatát az általa alapított és a hulladékgazdálkodási koncesszióért felelős társaság a MOHU MOL Hulladékgazdálkodási Zrt. útján látja el. 
A koncesszori rendszer területi struktúrája szerint kialakított 6 db régióból a DTkH Nonprofit Kft. a MOHU MOL Hulladékgazdálkodási Zrt.-vel kötött szerződés alapján a Közép-Kelet Magyarországi Térségben látja el jelenleg a hulladékgazdálkodással kapcsolatos régiókoordinátori feladatokat pl. hulladék gyűjtését, szállítását, vagyis a DTKH Nonprofit Kft. közvetlenül vesz részt a hulladékgazdálkodási közszolgáltatásban, mint koncesszori alvállalkozó.
Ez az átalakulás egyelőre nem okozott a lakosság számára érzékelhető változást a közszolgáltatás tartalmában és minőségében, az jelenleg is a korábban érvényben levő közszolgáltatási szerződésben foglalt feltételek mentén zajlik.
Kérem a beszámoló szíves megtárgyalását.
…/2023. (IX. 28.) ÖKT határozati javaslat

Sülysáp Város Önkormányzatának Képviselő-testülete a Duna-Tisza közi Hulladékgazdálkodási Nonprofit Zrt. szolgáltatónak a 2022. évi hulladékszállítási közszolgáltatásról szóló beszámolóját elfogadja.

